Det er for alvor sommer- og ferietid, og så er det store spørgsmål, hvor ferien går hen i år. For 44 procent af nordjyderne er destinationen udlandet, men er man ikke én af dem, der hopper på flyet og tilbringer ferien under sydlandske himmelstrøg, så bliver man højst sandsynligt i Nordjylland, viser Dansk Erhvervs analyse af danskernes regionale rejsevaner. Over halvdelen af nordjyderne, der bliver i Danmark, forventer at feriere i regionen. Helt præcist 54 procent. Kun på Sjælland og i Midtjylland ser man den samme tendens, hvor 48 procent ikke forudser en uge udenfor regionen. - Selvom danskerne er et ret homogent samfund, er det alligevel meget interessant at se, at der er regionale forskelle på danskernes ferievaner. Nordjyderne er især glade for at holde ferien i deres egen region, hvilket er rigtig godt nyt for den nordjyske kystturisme, siger Susanne Nordenbæk, der er chefkonsulent i Dansk Erhverv. Dansk kystturisme har i lang tid set en tilbagegang i antallet af udenlandske gæster.

Opsummering:
Nordjyderne er glade for at flyve til andre lande, men bliver de i Danmark, er de ikke meget for at forlade Nordjylland.